
A N U N Ţ

 PRIVIND ÎNCEPEREA PROCESULUI DE SELECȚIE ÎN VEDEREA PARTICIPĂRII LA CONCURSUL PENTRU OCUPAREA A DOUĂ POSTURI VACANTE DE CADRU MILITAR - MEDIC SPECIALIST/PRIMAR ÎN SPECIALITATEA RADIOTERAPIE     

Spitalul Clinic de Urgenţă “Prof. Dr. Agrippa Ionescu”, subordonat Direcției Medicale a Serviciului Român de Informații, cu sediul pe str. Arhitect Ion Mincu nr. 7, sector 1 București își propune organizarea concursului pentru ocuparea a 2 posturi vacante de execuție, cadre militare, cu normă întreagă, pe perioadă nedeterminată, în specialitatea Radioterapie;

Pot  ocupa posturile vacante persoanele care îndeplinesc condițiile prevăzute de Legea 53/2003 – Codul muncii, republicată și cerințele specifice prevăzute de art. 542 alin (1) din Ordonanța de urgență a Guvernului nr. 57/2019 privind Codul Administrativ, cu modificările și completările ulterioare, precum: 

a) au cetățenia română și domiciliul stabil în România;

b) cunosc bine limba română, scris și vorbit;

c) au capacitate de muncă în conformitate cu prevederile Legii nr. 53/2003 – Codul muncii, republicată, cu modificările și completările ulterioare;

d) au o stare de sănătate corespunzătoare postului pentru care candidează, atestată pe baza adeverinței medicale eliberate de medicul de familie sau de unitățile sanitare abilitate;

e) îndeplinesc condițiile de studii, de vechime în specialitate și, după caz, alte condiții specifice potrivit cerințelor postului scos la concurs, inclusiv condițiile de exercitare a profesiei;

f) nu au fost condamnate definitiv pentru săvârșirea unei infracțiuni contra securității naționale, contra autorității, contra umanității, infracțiuni de corupție sau de serviciu, infracțiuni de fals ori contra înfăptuirii justiţiei, infracțiuni săvârșite cu intenție care ar face o persoană candidată la post incompatibilă cu exercitarea funcției contractuale pentru care candidează;

g) nu execută o pedeapsă complementară prin care i-a fost interzisă exercitarea dreptului de a ocupa funcția, de a exercita profesia sau meseria ori de a desfășura activitatea de care s-a folosit pentru săvârșirea infracțiunii sau față de aceasta nu s-a luat măsura de siguranță a interzicerii ocupării unei funcții sau a exercitării unei profesii;

h) nu au comis infracțiunile prevăzute la art. 1 alin (2) din Legea 118/2019 privind Registrul național automatizat cu privire la persoanele care au comis infracțiuni sexuale, de exploatare a unor persoane sau asupra minorilor, precum și pentru completarea Legii nr. 76/2008 privind organizarea și funcționarea Sistemului Național de Date Genetice Judiciare, cu modificările ulterioare, pentru domeniile prevăzute la art. 35 alin. (1) lit. h) din Hotărârea Guvernului nr. 1336/2022 pentru aprobarea Regulamentului-cadru privind organizarea și dezvoltarea carierei personalului contractual din sectorul bugetar plătit din fonduri publice.

Încadrarea în Serviciul Român de Informaţii este condiţionată, de asemenea, și de promovarea unor etape de selecţie specifice instituţiei, respectiv de întrunire a unor condiţii distinctive pentru dobândirea calităţii de cadru militar al Serviciului (inclusiv în vederea obţinerii avizului de securitate pentru accesul la informaţii clasificate), prevăzute de legislația în vigoare (precum Legea nr.80/1995 privind Statutul cadrelor militare, cu modificările şi completările ulterioare, Legea nr.14/1992 privind organizarea şi funcţionarea SRI, cu modificările şi completările ulterioare, Legea 446/2006 privind pregătirea populației pentru apărare, cu modificările și completările ulterioare, Legea nr.182/2002 privind protecţia informaţiilor clasificate, cu modificările şi completările ulterioare, Standardele naţionale de protecţie a informaţiilor clasificate în România, aprobate prin HG nr.585/2002, cu modificările şi completările ulterioare). 

Pentru înscrierea în vederea parcurgerii procesului de selecție, candidații interesați se vor înscrie, în termen de 5 zile lucrătoare de la data afișării anunțului privind începerea procesului de selecție la concursul pentru ocuparea a două posturi vacante de medici specialiști/primari în specialitatea radioterapie, prin completarea formularului de aplicare de pe site-ul instituției de la adresa www.sri.ro/aplica.

Candidaturile transmise prin altă modalitate de comunicare nu vor fi luate în considerare.

Pentru a participa la concurs persoanele care candidează trebuie să îndeplinească cumulativ, condițiile generale menționate anterior și condițiile specifice stabilite pe baza fișei postului, după cum urmează:

a) să fie absolvenți de studii universitare cu diplomă de licență sau echivalentă în domeniul Sănătate, specializarea Medicină; 

b) să fie absolvenți de studii de rezidențiat cu obținerea certificatului de confirmare ca medic specialist în specialitatea Radioterapie;

c) să dețină certificat de confirmare ca medic specialist sau primar în specialitatea Radioterapie; 

d) să dețină certificat de membru al Colegiului Medicilor din România și aviz anual de liberă practică;

e) asigurare malpraxis în termen de valabilitate;

f) să fie declarați “apt” din punct de vedere psihologic (verificările vor fi efectuate prin Centrul de Psihologie din cadrul SRI);

g) să fie declarați “apt” din punct de vedere medical (avizul este eliberat de către structura de ambulatoriu a Spitalului).
h) să obţină avizul de securitate în conformitate cu HG nr. 585/2002, cu modificările şi completările ulterioare (avizul este eliberat de către structura de securitate din cadrul SRI).

Notă: doar candidații validați în urma parcurgerii integrale a procesului de selecție se vor putea înscrie și participa la concurs. Pentru îndeplinirea cerințelor de la lit. g și h, probele specifice se pot susține și ulterior desfășurării concursului.
Ulterior finalizării procesului de selecție, candidații vor depune personal un dosar de înscriere la concurs la Biroul de Recrutare al Spitalului din str. Roma nr. 32-34, sector 1 București, în termen de 10 zile lucrătoare de la data obținerii avizului consultativ de la colegiul medicilor privind organizarea concursului, dosar care va cuprinde următoarele documente:

a) cerere de înscriere la concurs în care se menţionează postul pentru care doreşte să concureze;

b) copia după diploma de licență și a certificatului de confirmare ca medic specialist/primar;

c) copie a certificatului de membru al organizației profesionale cu viza pe anul în curs/avizul de liberă practicăși copie a asigurării de malpraxis; 

d) dovada/înscrisul din care să rezulte că nu i-a fost aplicată una dintre sancțiunile prevăzute la art. 455 alin. (1) lit. e) sau f) din Legea nr. 95/2006 privind reforma în domeniul sănătății, republicată, cu modificările și completările ulterioare. Aceste documente sunt valabile 3 luni și se depun la dosar în termen de valabilitate;acte doveditoare pentru calcularea punctajului prevăzut în Anexa nr. 3 la OMS nr. 166/2023;

e) cazier judiciar;

f) certificat de integritate comportamentală din care să reiasă că nu s-au comis infracțiuni prevăzute la art. 1 alin (2) din Legea 118/2019 (original – se obține de la Inspectoratul de Poliție);

g) adeverință medicală care să ateste starea de sănătate corespunzătoare, eliberată de către medicul de familie al candidatului sau de către unitățile sanitare abilitate cu cel mult 6 luni anterior derulării concursului;

h) copia carnetului de muncă sau, după caz, adeverințe care atestă vechimea în muncă și copia actului de identitate aflate în termen de valabilitate;

i) copii ale certificatului de naştere al candidatului, soțului/soției și fiecărui copil, certificatul de căsătorie, precum și, după caz, ale hotărârilor judecătorești privind starea civilă sau a altui document prin care s-a realizat schimbarea de nume, după caz;

j) CV – model comun european;

k) o fotografie color 9/12.

Candidații au obligația de a se prezenta la secretarul comisiei de concurs cu documentele care constituie dosarul de înscriere, în original, pentru certificarea acestora, pe tot parcursul desfășurării concursului, dar nu mai târziu de data și ora organizării probei scrise.

Concursul se desfășoară la unul din sediile Spitalului Clinic de Urgenţă “Prof. Dr. Agrippa Ionescu” (din str. Arhitect Ion Mincu nr. 7, str. Roma nr. 32-34, sector 1 București, respectiv str. I.C. Brătianu nr. 149, Balotești, județul Ilfov) sau la alte unități sanitare din București și va consta în susținerea următoarelor etape:    

· selecția dosarelor de înscrierea și stabilirea punctajului rezultat din analiza și evaluarea activității profesionale și științifice pentru proba suplimentară de departajare (proba A);

· proba scrisă (subiecte) – proba B;

· proba practică/clinică – proba C.

Se pot prezenta la următoarea etapă numai candidații declarați admiși la etapa precedentă.

Tematica și bibliografia sunt cele afișate pe site-ul Ministerului Sănătății, pentru examenul de medic specialist în specialitățile posturilor scoase la concurs (Radioterapie).

Înainte de începerea probei scrise se face apelul nominal al candidaților, în vederea îndeplinirii formalităților prealabile, respectiv verificarea identității. Verificarea identității candidaților se face pe baza cărții de identitate în original sau a oricărui alt document în original care atestă identitatea, potrivit legii, aflat în termen de valabilitate. Candidații care nu sunt prezenți la efectuarea apelului nominal ori care nu fac dovada identității prin prezentarea cărții de identitate sau a oricărui alt document care atestă identitatea, potrivit legii, aflat în termen de valabilitate, se consideră absenți, respectiv respinși.

Numai candidaţii care au obţinut minimum 50 de puncte la proba scrisă vor fi programaţi pentru următoarea probă, ceilalţi candidaţi vor fi declaraţi respinşi.

La proba clinică sau practică se pot obţine maximum 100 de puncte, conform unui barem stabilit de comisia de concurs înainte de începerea probei. Punctajul minim de promovare este de 50 de puncte.

În urma susținerii tuturor probelor, vor fi declarați promovați candidații care au obținut un punctaj minim de 50 de puncte la probele B și C. Punctajul final se calculează ca medie aritmetică a punctajelor obținute la probele B și C.

La punctajele egale are prioritate candidatul care a obținut punctajul cel mai mare la proba scrisă, iar dacă egalitatea se menține, candidații aflați în această situație vor fi departajați pe baza punctajului obținut la proba A, conform metodologiei cuprinse în anexa nr. 3 la Ordinul MS nr. 166/2023.

După comunicarea rezultatelor, candidații nemulțumiți pot depune contestație, în scris, în termen de o zi lucrătoare la sediul Spitalului Clinic de Urgenţă “Prof. Dr. Agrippa Ionescu”, sub sancțiunea decăderii din acest drept, urmând ca în termen de o zi lucrătoare de la depunerea acestora, să fie comunicat rezultatul contestațiilor.

Informații suplimentare se pot obţine de la secretarul comisiei de concurs, telefon 0377722602.

Managerul Spitalului Clinic de Urgenţă 
"Prof. Dr. Agrippa Ionescu"
                                      Colonel
Prof.Univ.Dr. Valeriu GHEORGHIȚĂ

